# L’Heptaméron des nouvelles (1559)/Nouvelle 62
#### NOVVELLE SOIXANTEDEVXIESME.

Av temps du Roy François premier, y auoit vne dame du ſang royal accompagnée d’honneur, de vertu, & de beauté, & qui ſçauoit bien dire vn compte, & de bonne grace, & en rire auſsi, quand on luy en diſoit quelqu’vn. Ceſte dame eſtant en vne de ſes maiſons, tous ſes ſubiects & voiſins la vindrent veoir, pource qu’elle eſtoit autant aimée, que femme pouuoit eſtre. Entre autres la vint veoir vne damoiſelle, qui eſcoutoit que chacun luy diſoit tous les cõptes qu’ils penſoiẽt, pour luy faire paſſer le tẽps. Elle ſ’aduiſa qu’elle ne feroit moins que les autres, & luy dit : Ma dame, i’ay à vous faire vn beau cõpte, mais vous me promettrez de n’en parler point. A l’heure luy diſt : Ma dame, le cõpte que ie vous feray eſt tres-veritable, ie le prens ſur ma conſcience. C’eſt, qu’il y auoit vne damoiſelle maryée, qui viuoit auec ſon mary treshonneſtement, combien qu’il fuſt vieil & elle ieune. Vn gentil-homme ſon voiſin, voyãt qu’elle auoit eſpouſé ce vieillard, fut amoureux d’elle, & la preſſa par pluſieurs années : mais iamais il n’eut reſponſe d’elle, ſinon telle qu’vne femme de bien doit faire. Vn iour penſa le gentil-homme, que ſ’il la pouuoit trouuer à ſon auantage, que par auenture elle ne luy ſeroit ſi ririgoureuſe. Et apres auoir long tẽps debatu auec la crainte du danger ou il ſe mettoit, l’amour qu’il auoit à la damoiſelle luy oſta tellement la crainte, qu’il ſe delibera chercher le lieu & l’occaſion. Et feit ſi bon guet, qu’vn matin, ainſi que le gentil-homme, mary de ceſte damoiſelle, ſ’en alloit en quelque autre de ſes maiſons, & partoit des le poinct du iour, pour la chaleur, le ieune folaſtre vint en la maiſon de ceſte ieune damoiſelle laquelle il trouua dormant en ſon lict, & aduiſa, que ſes chambrieres ſ’en eſtoiẽt allées hors de la chambre, & ſans auoir le ſens de fermer la porte, ſe vint coucher tout houzé & eſperonné, dedans le lict de la damoiſelle. Et quand elle ſ’eſueilla, fut autant marrie, qu’il eſtoit poſsible : mais quelques remonſtrances, qu’elle luy ſceuſt faire, il la print par force, luy diſant, que ſi elle reueloit ceſt affaire, il le diroit à tout le monde, & qu’elle l’auoit enuoyé querir : dont la damoiſelle eut ſi grand peur, qu’elle n’oſa crier. Aprés arriua vne des chambrieres dedans la chambre, parquoy le gentil-homme ſe leua bien haſtiuement, & ne ſ’en fuſt perſonne aperceu, ſinon que l’eſperon, qui ſ’eſtoit attaché au linceul de deſſus, l’emporta tout entier : en ſorte, que la damoiſelle demeura toute nuë ſur ſon lict. Et combien qu’elle feiſt le compte d’vne autre, ſi ne ſe peut elle garder de dire à la fin : Iamais femme ne fut plus eſtonnée que moy, quand ie me trouuay toute nuë. A l’heure la dame, qui auoit eſcouté tout le compte ſans rire, ne ſ’en peut tenir à ce dernier mot, luy diſant : A ce que ie voy, vous en pouuez bien racompter l’hiſtoire. La pauure damoiſelle chercha ce qu’elle peut pour cuider reparer ſon honneur, maisil eſtoit deſia volé ſi loing, qu’elle ne le pouuoit rappeller.
Ie vous aſſeure, mes dames, que ſi elle euſt eu grand deſplaiſir à faire vn tel acte, elle en euſt voulu auoir perdu la memoire. Mais comme ie vous ay dit, le peché ſeroit plus toſt deſcouuert par ſoy meſme, qu’il ne pourroit eſtre ſceu, quand il n’eſt point couuert de la couuerture que Dauid dit rendre l’homme bien heureux. En bonne foy, dit Emarſuitte, voyla la plus grande ſotte, dõt i’ouys iamais parler, qui faiſoit rire les autres à ſes deſpens. Ie ne trouue point eſtrange, diſt Parlamente, dequoy la parole enſuit le faict : car il eſt plus aiſé à dire que à faire. Dea, diſt Guebron, quel peché auoit elle faict ? elle eſtoit endormie en ſon lict, & il la menaſſoit de mort, & de honte. Lucreſſe, qui eſt tant louée, en feit bien autant. Il eſt vray, diſt Parlamente, ie confeſſe qu’il n’y a ſi iuſte, à qui il ne puiſſe meſchoir Mais quãd on a prins grand deſplaiſir à l’œuure, lon en prend auſsi en la memoire, pour laquelle effacer Lucreſſe ſe tua. Et ceſte ſotte en voulut faire rire les autres. Si ſemble il, diſt Nomerfide, qu’elle fuſt femme de bien, veu que par pluſieurs fois elle auoit eſté priée, ſans iamais y auoir voulu conſentir : de ſorte que le gẽtil-homme fut contrainct de ſ’aider de tromperie, & de force, pour la deceuoir. Comment ? diſt Parlamente, tenez vous vne femme quitte de ſon honneur, quand elle ſe laiſſe aller, apres auoir vſé de deux ou trois refus ? Il y auroit doncques beaucoup de femmes de bien, qui ſont eſtimées le contraire. Car lon en a aſſez veu, qui ont longuement refuſé celuy ou leur cueur ſ’eſtoit deſ-ia accordé : les vnes pour crainte de leur honneur, les autres pour plus ardemment ſe faire aimer & eſtimer. Parquoy lon ne doit point faire cas d’vne femme, ſi elle ne tient ferme iuſques au bout. Et ſi vn ieune homme refuſoit vne fois vne belle fille, diſt Dagoucin, eſtimeriez vous pas cela grande vertu ? Vrayement, diſt Oifille, ſi vn ieune homme & ſain, vſoit de ce refus, ie le trouuerois fort loüable, mais non moins difficile à croire. Si en cognois ie diſt Dagoucin, qui ont refuſé des auantures, que tous leurs compagnons cherchoient. Ie vous prie, diſt Longarine, que vous preniez ma place, pour nous en dire des nouuelles : mais ſouuienne vous, que nous ſommes icy tenuz de dire verité. Ie vous promets, diſt Dagoucin, que ie la vous diray ſi purement, qu’il n’y aura nulle couleur pour la deſguiſer.